Taastrup, 4. december 2019

**Vedr. revisiteringer for tildeling af for kontaktperson til døvblinde efter**

**servicelovens §98 i forlængelse af ny kvalitetsstandard**

Kære byrådspolitikere

I FDDB er vi stærkt bekymrede for den række af afgørelser, der indtil videre er truffet i forlængelse af Aarhus kommunes nye kvalitetsstandard.

Vi har set flere afgørelser, der tager mere end halvdelen af de timer, som døvblinde borgere hidtil har haft til kontaktpersoner. I forlængelse af vores brev til kommunen af 21. august 2018, så vil vi understrege dette:

Det er som udgangspunkt meget svært at sætte faste timetal på, hvor stort et behov den enkelte døvblinde har for hjælp. En udmåling af timetal forudsætter udover en opgørelse af antal af forskellige aktiviteter, som personen med døvblindhed har brug for hjælp til, også en realistisk vurdering af tidsforbrug for hver enkelt aktivitet, hvor kontaktpersonen skal bistå med hjælp. En realistisk vurdering kræver, at der bliver taget udgangspunkt i det grundlæggende livsvilkår, som er gældende for alle personer med erhvervet

døvblindhed:

Når de to vigtigste sanser, både syn og hørelse, er ramt betyder det, at mange gøremål selvsagt tager længere tid at udføre, end det tilsvarende vil gøre for personer som er normalt seende og hørende.

Forud for en aktivitet, under deltagelse i en aktivitet og efter en aktivitet er der brug for formidling af informationer og synsbeskrivelse fra kontaktpersonen.

Det er meget energikrævende og kræver ekstra koncentration for personen med døvblindhed enten at lytte til det talte sprog eller at aflæse visuelt eller taktilt tegnsprog. Der er derfor ofte brug for små pauser undervejs. Hertil kommer, at nogle situationer og miljøer er sværere end andre at kommunikere i f.eks. på trapper, i venterum, i støjfyldte lokaler, ude i trafikken osv. Som følge af at kommunikation er vanskelig, opstår der ofte misforståelser undervejs. Det betyder, at informationer ofte skal gentages eller forklares

med andre ord, når kontaktpersonen f.eks. gennemgår post eller formidler, hvad andre personer siger f.eks. personale i en tøjforretning eller hos tandlægen.

Døvblindhed udgør på mange måder en trussel mod kommunikation og samspil med andre mennesker. Kommunikationen påvirkes også af usikkerhed og manglende kontrol i situationen. Kommunikation består ikke kun af det verbale budskab (det talte eller tegnede budskab dvs. kommunikation formidlet ved tegnsprog/taktilt tegnsprog). Den non-verbale kommunikation såsom f.eks. kropssprog, mimik, øjenkontakt og tonefald er centrale dele af kommunikation, og er alt sammen betydningsbærende i samværet og

kommunikationen med andre.

Personer med døvblindhed opfatter ikke non-verbal kommunikation, hvilket kan føre til mange misforståelser i kommunikationen. Det er svært at få fat i sammenhængen, både rent sprogligt, men også når det gælder selve situationen, som kommunikationen udspiller sig i. Personen med døvblindhed har svært ved at opfatte feedback f.eks. signaler som kan bestå af et lille nik, et smil eller tonefald. Det leder til usikkerhed om, hvad ens samtalepartner egentlig synes om det der bliver fremsagt, om personen med

døvblindhed skal fortsætte eller ikke, om folk er for eller mod det personen siger eller om de bliver trætte af at lytte. I de aktiviteter, hvor der indgår socialt samspil, skal kontaktpersonen således både formidle verbal- og non-verbal kommunikation, hvilket også er særdeles tidskrævende i samarbejdet med kontaktperson og skal medregnes i udmåling af timer.

Personer med døvblindhed må desuden ofte rejse langt for at være sammen med ligestillede, da de ting andre kan deltage i som foregår i lokalsamfundet ikke er tilrettelagt for døvblinde. Derfor bruges der mange kontaktpersontimer til transport. Det kræver tid, hvis en person med døvblindhed på lige fod med personer uden handicap skal have mulighed for at opretholde aktiviteter og være delagtig i samfundet og i egen omgangskreds. Vi henviser her til formålet med kontaktpersonordningen som er ”at give borgere over 18 år, der er funktionelt døvblinde, mulighed for at få en særlig form for hjælp, der kan være med til at bryde modtagerens isolation samt bidrage til, at modtageren kan leve så normalt som muligt på trods af det meget svære kommunikationshandicap og massive ledsagebehov”.

Konklusion:

Når Aarhus kommune tager så mange timer til kontaktperson, som det er tilfældet i de sager vi har set – i nogle tilfælde mere end en halvering af antallet af timer – så bliver resultatet en kraftig forringelse af livskvalitet og muligheder for at ”bryde modtagerens isolation og leve så normalt som muligt”. FDDB mener, at det er i strid med kommunens forpligtelse til at sikre sårbare borgeres ret til at deltage i samfundet i det omfang, det er muligt. Der er ingen tvivl om, at kommunernes serviceniveau er faldende i disse år også pga en økonomisk realitet, der går igen på alle områder. FDDB anerkender denne virkelighed. Samtidig ser det ud til, at den beskæring af timer, der er foretaget er så voldsom, at den ikke kun kan begrundes i almindelig tilpasning af et område. Det er en voldsom forringelse, som har voldsomme konsekvenser for de borgere, det går ud over.

Anmodning om indsigt i tidsplan og økonomi

Af indstillingen til byrådet den 21. november 2018 vedr. beslutning af ny kvalitetsstandard Aarhus kommunes baggrundsnotat fremgår desuden, at:

”Et mere ensartet serviceniveau vil skulle afholdes indenfor det eksisterende budget og derfor vil en revurdering medføre, at nogle borgere vil opleve servicereduktioner, mens andre vil få tildelt mere hjælp ved en revurdering.”

Så vidt FDDB er orienteret er det foreløbig kun døvblinde borgere med et massivt behov og en større tildeling af kontaktpersoner, der er blevet revisiteret. Det betyder, at den omfordeling af timer, der er forudsat indtil videre ikke er foretaget. FDDB anmoder derfor om indsigt i, hvor mange revisiteringer der udestår, og hvad det samlede resultat bliver økonomisk set. Dette for at afdække om revisiteringen af døvblinde borgere har resulteret i en samlet besparelse, hvilket ikke var det indstillingen lagde op til.

Med venlig hilsen

Anders Fransson

Formand

Foreningen Danske DøvBlinde – FDDB